天子剑赋（以天生神物圣君用之为韵）
李君房 (Tang)
物之利者称乎剑。人之尊者称乎天。固一人之所执。谅四海之攸先。必当曜武德。静氛烟。举之无上。挥之莫前。独立而光连日月。横行而气压山川。请详其功。夫莫之盛。伟夫至宝。克符元圣。东溟之大。不足淬其锋。北斗之高。乍若回其柄。信元功之不宰。曷凶德之能竞。足令六合静。三光正。佩服而寰中康。指撝而天下定。夫然则鄙欧冶。掩平津。贱镆铘。弃纯钧。彼勇不过于匹士。我威方御于兆人。偶圣斯呈。天地感通之谓道。逢昏是去。阴阳不测之谓神。岂比高祖提之而起沛。始皇按之而王秦。为斯剑之等伦哉。原其始也。吹气毌。鍊元精。为炉而九土开辟。鼓橐而八风克生。应以六律。制以五行。带之以恒山渤海。锋之以燕溪石城。故能所向无敌。莫之与京。既而徵三度。亦以正三统。划宇宙以元通。宰乾坤而利用。彼莲花发色。玉贝腾文。挥大野之中。疾如雷电。倚长天之外。上决浮云。争能击剌。较势缤纷。所谓一夫之勇。非为四海之君。如是则犀不足剸。钟不足刜。繄以圣功。配兹神物。我皇应昌期。恢盛时。不耀兵锋。设道德以为固。不先武力。抗仁义以为师。人神协赞。遐迩清夷。真所谓天子之剑也。敢继庄生而赋之。